**ZAKAJ POTREBUJEMO DVAKRATNI DVIG MINIMALNE PLAČE?**

V petek bo Ekonomsko-socialni svet obravnaval predlog dviga minimalne plače. Na ministrstvu za delo, družino, socialne zadeve in enake možnosti skladno z vladnimi izhodišči zagovarjamo dvig minimalne plače v dveh korakih. V prvem koraku bi minimalno plačo v letošnjem letu uskladili z novim zneskom minimalnih življenjskih stroškov in jo dvignili na 1.133,4 € bruto oziroma 803,8 € neto. Januarja 2023 pa bi nov znesek bruto minimalne plače uskladili z inflacijo. V zadnjih petih letih so nas kljub spremenjeni zakonodaji v rasti minimalne plače prehitele skorajda vse novejše države članice EU. Nemčija bo v letošnjem letu npr. minimalno plačo zvišala za 22,2 odstotka.

* **Vladno izhodišče za pogajanja ESS o dvigu minimalne plače**

Vlada RS je 27.10. sprejela sklep, da bo minister za delo, družino, socialne zadeve in enake možnosti socialnim partnerjem v novembru 2022 predlagal dvig minimalne plače v dveh korakih. V prvem koraku gre za določitev zneska minimalne plače v višini 120 % na novo izračunanih minimalnih življenjskih stroškov. *To pomeni dvig bruto minimalne plače iz 1.074,43 na 1.133,37 € (+5,49%) oziroma dvig neto minimalne plače iz 778,40 na 803,80 € neto (+3,2%) v letu 2022. V drugem koraku pa bi se januarja 2023 nov bruto znesek minimalne plače uskladil še z medletno rastjo cen življenjskih potrebščin decembra leta 2022 glede na december leta 2021.*

* **Nov izračun minimalnih življenjskih stroškov**

Minimalni življenjski stroški (MŽS) so se v skladu z novim izračunom zvišali za 9,2 % (po zadnjem izračunu iz leta 2017 so znašali 613,41 €) na 669,83 €. Zakon o minimalni plači (ZMinP) določa, da mora neto minimalna plača znašati vsaj 120 % MŽS. Upoštevaje rast cen življenjskih potrebščin, gibanje plač, gospodarske razmere oziroma gospodarsko rast in gibanje zaposlenosti pa se lahko minimalna plača določi tudi v višjem znesku a ne več kot 140 % MŽS. *To pomeni, da mora nov znesek minimalne plače znašati najmanj 803,80 EUR in največ 937,76 € neto.*

* **Uskladitev minimalne plače z inflacijo[[1]](#footnote-1)**

V skladu z ZMinP se mora minimalna plača v januarju uskladiti z medletno rastjo cen življenjskih potrebščin decembra preteklega leta glede na december predpreteklega leta. *K letni inflaciji v letu 2022 (SURS: september 2022) je največ prispevalo zvišanje cen hrane (14,4 %) in stroškov povezanih s stanovanji (16,2 %). Gre za izdatke, ki v strukturi izdatkov najrevnejših gospodinjstev predstavljajo kar 45 % vseh izdatkov v strukturi gospodinjstev z najvišjimi dohodki pa samo 22 % izdatkov.* Zaradi obsega nujnih izdatkov v strukturi stroškov gospodinjstva je tako učinek letne rasti cen na najrevnejša gospodinjstva bistveno višji od povprečne letne rasti cen. Pri uskladitvi izključno z inflacijo, bi realna kupna moč najrevnejših gospodinjstev padla, njihov socialno-ekonomski položaj pa bi se poslabšal.

*Zato je za ohranitev kupne moči prejemnikov minimalne plače nujno potrebna dvojna uskladitev minimalne plače, najprej z vsaj 120 % MŽS in nato še z medletno rastjo cen življenjskih potrebščin.*

* **Mednarodna primerjava Slovenije[[2]](#footnote-2)**

Po višini minimalne plače v letu 2022 se Slovenija med državami članicami EU nahaja na osmem mestu (1.074 €), prvi je Luksemburg (2.257 €), zadnja pa Bolgarija (363 €). V zadnjih petih letih (2017-2022) je najvišjo rast zakonsko določene minimalne plače v EU zabeležila Litva (82,5 %), najnižjo pa Malta (6,0 %). Slovenija se nahaja na devetem mestu (27,5 %). Prehitele so jo vse »nove« članice EU z izjemo Malte, Latvije (16,3 %) in Romunije (26,5 %), med »starimi« državami članicami pa jo je prehitele tudi Španija (35,9 %). *V letu 2022 je Slovenija zabeležila eno najnižjih rasti minimalne plače (4,9 %), za njo so zaostale zgolj Slovaška (3,7 %), Poljska (3,6 %), Nizozemska (3,2 %), Irska (2,9 %), Malta (1,0 %) in Latvija (0,0 %).* Najvišjo rast minimalne plače je zabeležila Litva (13,7 %). *Nemčija bo minimalno plačo v letošnjem letu povišala v dveh korakih za kar 22,2 % (iz 9,82 € na 12,00 €).*

* **Draginja najbolj prizadene prejemnike najnižjih plač[[3]](#footnote-3)**

Kupna moč najrevnejših gospodinjstev se je v letošnjem letu močno zmanjšala. Najvišjih podražitev so bile namreč deležne nujne dobrine in storitve, ki se jim tudi na kratki rok ni mogoče odreči. Od decembra 2021 do septembra 2022 so se drobnoprodajne cene kruha in izdelkov iz žit povišale za 12,8 %, govejega mesa in perutnine za 21,3 % ter svinjskega mesa za 19.9 %, mleka, sira in jajc za 14,9 %. Dejanske najemnine za stanovanja so se povišale za 9,8 %, vzdrževanje in popravilo stanovanj za 11,1 % in električna energija, plin in druga goriva za 16,9 %. Cene bencina so bile v septembru v primerjavi z decembrom preteklega leta višje za 15,8 %, cene dizla za 24,2 %, vzdrževanje in popravilo osebnih vozil pa se je podražilo za 11,2 %. Morebitne uskladitve minimalne plače in javnih transferjev samo z inflacijo tako ne bodo ohranile kupne moči najrevnejših gospodinjstev, ki celoten dohodek takoj potrošijo za nakup nujnih dobrin in storitev, saj njihova plača ne zadošča za morebitno dodatno varčevanje.

* **Prejemniki minimalne plače so izviseli iz dogovora o dvigu plač v javnem sektorju[[4]](#footnote-4)**

Zneski plač javnih uslužbencev do 22. plačnega razreda (1.048,70 €) se nahajajo pod zneskom minimalne plače (1.074,43 €). *Kljub Dogovoru o ukrepih na področju plač in drugih stroškov dela v javnem sektorju za leti 2022 in 2023, posamezniki do 22. plačnega razreda ne bodo deležni povišanja plač iz tega naslova, saj že sedaj prejemajo znesek minimalne plače, razliko med osnovno plačo in zneskom minimalne plače pa pokrije delodajalec.* *Z dvigom zneska minimalne plače bi bili ustreznega povišanja plače deležni tudi prejemniki najnižjih plač v javnem sektorju.* V juliju 2022 je bilo v javnem sektorju zaposlenih 24.073 zaposlenih s plačo nižjo od minimalne plače. Pretežni del teh zaposlenih je bil zaposlen v javnih zavodih in drugih izvajalcih javnih služb s področja vzgoje, izobraževanja in športa (12.523), socialnega varstva (3.858) in zdravstva (3.657).

* **Dvig minimalne plače ne povzroča brezposelnosti**

V javnosti se pogosto pojavlja zmotno prepričanje, da naj bi minimalna plača kot takšna ali njeno povečanje zniževalo zaposlenost oziroma vplivalo na povečanje brezposelnosti. Toda *novejše znanstvene študije v zadnjih dvajsetih letih za razvite države skorajda brez izjeme kažejo, da minimalne plače nimajo negativnega vpliva na zaposlenost.*[[5]](#footnote-5) Minimalen negativni učinek je viden le pri podjetjih oziroma dejavnostih, ki svoj poslovni model utemeljujejo na izjemno nizki ceni delovne sile. Na ravni celotnega gospodarstva pa se učinki zvišanja minimalne plače na zaposlenost koncentrirajo okoli ničle in statistično ne zmanjšujejo zaposlenosti.

* **Rast plač zaostaja za profiti[[6]](#footnote-6)**

Slovenske gospodarske družbe so v obdobju od leta 2017 do leta 2021 (zadnji podatki AJPES) poslovale uspešno in v vseh letih zabeležile neto čisti dobiček. Ta se je z izjemo leta 2020 vsa leta poviševal in v letu 2021 dosegel 5,7 milijard €. Rast neto čistega dobička v navedenem obdobju je bila kar 57,4 %. Neto dodana vrednost je v enakem obdobju narasla za 33,5 % na 27,7 milijard evrov. Solidna je bila tudi rast neto dodane vrednosti na zaposlenega, ki je znašala 23,0 %, in je narasla na 53.057 evrov. V enakem obdobju so se povprečni stroški dela na zaposlenega povišali za 20,0 % na 31.096 evrov, povprečni stroški plač na zaposlenega pa za 20,2 % na 22.808 evrov. Minimalna plača se je povišala za 27,2 % na 1074,43 evrov. *Rast povprečnih stroškov dela, plač in minimalne plače med leti 2017 in 2021 tako ni dosegla niti polovice rasti neto čistega dobička gospodarskih družb, močno pa je zaostajala tudi za rastjo neto dodane vrednosti.*

* **Dvig minimalne plače koristi tudi študentom in upokojencem**

Skladno z dvigom minimalne plače se bo uskladila tudi višina minimalne urne postavke za delo dijakov in študentov in minimalne urne postavke za občasno in začasno delo upokojencev. *Dvig minimalne plače zato ne koristi zgolj delavcem, temveč tudi dijakom, študentom in upokojencem.*

1. Vir: SURS: Cene na letni ravni za 10 % višje, na mesečni pa za 0,9 % nižje; Gospodinjstva v Sloveniji porabila v 2018 za življenjske potrebščine povprečno 19.560 EUR [↑](#footnote-ref-1)
2. Vir: Eurofound: Minimum wages in 2022:Annual review in Eurostat [↑](#footnote-ref-2)
3. Vir: SURS: Indeksi cen življenjskih potrebščin (ECOICOP) [↑](#footnote-ref-3)
4. Vir: Strokovni portal Javni sektor (seja.si) in Portal plač JS (ISPAP) [↑](#footnote-ref-4)
5. Vir: Myth and Measurement: The New Economics of the Minimum Wage (Card & Krueger, 1995); Does the UK Minimum Wage Reduce Employment? A Meta-Regression Analysis (de Linde, Stanley & Doucouliagos, 2014); The impact of the introduction of the U.K. minimum wage on the employment probabilities of low-wage workers (Stewart, 2004); Minimum Wages: A View from the UK (Manning, 2013); Why does the minimum wage have no discernible effect on employment? (Schmitt, 2013); Has the national minimum wage reduced UK wage inequality? (Dickens & Manning, 2004); Wage inequality, minimum wage effects, and spillovers (Stewart, 2012); Minimum wages and wage inequality: some theory and an application to the UK (Butcher, Dickens & Manning, 2012); The Spatial Analysis of the Employment Effect of the Minimum Wage in a Recession: The Case of the UK 1999-2010 (Dolton, Bondibene & Stops, 2012); Minimum Wages: Do They Really Hurt Young People? (Galán & Puente, 2015); The impact of the national minimum wage on firm behaviour during recession (Riley & Bondibene, 2013) [↑](#footnote-ref-5)
6. Vir: AJPES: Informacije o poslovanju gospodarskih družb v RS v letu 2021, 2020, 2019, 2018 in 2017. [↑](#footnote-ref-6)